
D’acord amb l’apartat 4.2 del plec de prescripcions tècniques: “Els licitadors hauran de presentar, dins la seva oferta tècnica, dues propostes gastronòmiques diferenciades, elaborades per dos xefs diferents, amb l'objectiu que el Consell Comarcal del Segrià pugui valorar diferents plantejaments gastronòmics vinculats al territori.
Cada proposta haurà d'incloure, com a mínim:
0. El nom del xef o restaurant responsable de la proposta.
0. La descripció detallada del menú.
0. Una selecció mínima de set elaboracions gastronòmiques diferents, combinant plats freds i plats calents.
0. Els postres.
0. La proposta completa de begudes, que haurà d'incloure, com a mínim, vi blanc, vi negre, cava, cervesa, refrescos, aigua i altres begudes que es considerin adients.
0. Una breu justificació del concepte gastronòmic proposat.
Les dues propostes hauran d'estar basades en la cuina tradicional catalana i en els productes agroalimentaris de la comarca del Segrià, amb especial protagonisme dels productes de proximitat i de temporada. Així mateix, la fruita dolça del Segrià haurà de constituir el fil conductor del menú, integrant-se de manera creativa i equilibrada en les diferents elaboracions gastronòmiques.
Els licitadors hauran d'acreditar que els xefs proposats disposen d'experiència en cuina de proximitat i en la posada en valor del producte agroalimentari local.
Així mateix, els licitadors hauran d'incorporar una proposta descriptiva de l'escenografia de la gala, que haurà de definir la imatge global de l'esdeveniment, l'ambientació dels espais exteriors, els elements decoratius, la il·luminació ambiental i qualsevol altre element que contribueixi a reforçar la identitat de la  II Gala "Segrià, Terra de Bons Productes".
La proposta d'escenografia haurà de destacar per la seva creativitat, originalitat, sostenibilitat i coherència amb els valors del territori, transmetent la identitat agrícola, gastronòmica i paisatgística de la comarca del Segrià.
Així mateix, els licitadors hauran de presentar la proposta del Pla de Comunicació, de conformitat amb les condicions establertes a la clàusula 3.3 del plec de prescripcions tècniques (Pla de comunicació i proposta d’ambaixadors de la Gala).
La documentació corresponent a les propostes gastronòmiques i a la proposta d'escenografia d’espais exteriors s'haurà de presentar mitjançant una memòria tècnica, amb una extensió màxima de 15 pàgines, signada pel representant legal de l'empresa licitadora mitjançant la corresponent declaració responsable sobre la veracitat del seu contingut.”.

